Beskuldigdes in ‘sataniese ritueel’-saak kry borgtogArgieffoto WAARSKUWING: Die inligting in die berig is grafies van aard en kan sensitiewe lesers en kinders ontstel. Die grootouers en oom van ŉ negejarige seun en ŉ pastoor is Dinsdag borgtog in die Germiston-landdroshof toegestaan ná ŉ beweerde sataniese ritueel waartydens die seun glo gesodomiseer is. The Star het Woensdag berig die oupa en ouma, sy 29-jarige oom en die 54-jarige pastoor is elke op borgtog van R4 000 vrygelaat. Landdros Sharlotte Sithole het tydens haar uitspraak gesê ŉ mediese verslag van 2013, toe die seun sewe jaar oud was, het geen aanduiding gegee van seksuele misbruik of penetrasie nie. Lt.kol. Hendrik de Jager, ondersoekbeampte, het Maandag die seun se nagmerrie beskryf en gesê die seun is glo oor ŉ tydperk, moontlik ŉ paar jaar, na bewering verskeie kere deur dié groep verkrag en gemolesteer. De Jager het ook gesê dat die seun en sy ma dreigemente ontvang het, maar Sithole het Dinsdag gesê daar is geen bewyse van dié dreigemente nie. Daar is vroeër berig dat die seun se oom en grootouers hom glo een keer na die pastoor se kerk geneem het. Die volwassenes het glo maskers en rooi mantels aangetrek en ŉ sirkel met rooi stene gemaak. Hulle het die seun omring, “in vreemde tale gebid” en die kind aangesê om aan hul geslagsdele te raak. Sy oom het hom glo ook gesodomiseer. Klik hier vir alle berigte oor die saak.